Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη διαδικασία που εφαρμόζεται όσον αφορά παρεκκλίσεις από τους κανόνες καταγωγής που θεσπίζονται στο πρωτόκολλο αριθ. 1 της συμφωνίας εταιρικής σχέσης ΑΚΕ-ΕΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η ισχύς της Τέταρτης Σύμβασης της Λομέ έληξε στις 29 Φεβρουαρίου 2000. Οι διαπραγματεύσεις για τη συμφωνία που θα τη διαδεχθεί ολοκληρώθηκαν σε πολιτικό επίπεδο στις 3 Φεβρουαρίου 2000. Καθώς η νέα συμφωνία εταιρικής σχέσης ΑΚΕ-ΕΚ δεν κατέστη δυνατόν να τεθεί σε ισχύ μέχρι την ημερομηνία λήξεως της προηγούμενης σύμβασης, η επιτροπή πρέσβεων ΑΚΕ-ΕΚ ενέκρινε μεταβατικά μέτρα στις 28 Φεβρουαρίου 2000. Τα εν λόγω μέτρα προβλέπουν την πρόωρη εφαρμογή των εμπορικών διατάξεων της νέας συμφωνίας εταιρικής σχέσης.

Με την προτεινόμενη απόφαση θα ανατεθούν στην Επιτροπή οι εκτελεστικές αρμοδιότητες για τη λήψη αποφάσεων από την Κοινότητα σε σχέση με αιτήματα που διατυπώνουν οι χώρες ΑΚΕ για παρεκκλίσεις από τους κανόνες καταγωγής που θεσπίζονται στο πρωτόκολλο αριθ. 1 της νέας συμφωνίας εταιρικής σχέσης. Αυτή η απόφαση θα αντικαταστήσει την ανάθεση αρμοδιοτήτων που περιλαμβάνεται επί του παρόντος στην απόφαση αριθ. 90/523/ΕΟΚ του Συμβουλίου [1].

[1] ΕΕ L 290, 23.10.1990, σ. 33.

Σύμφωνα με το άρθρο 38 παράγραφος 9 του πρωτοκόλλου αριθ. 1 της νέας συμφωνίας εταιρικής σχέσης, τα αιτήματα που υποβάλλουν οι χώρες ΑΚΕ για παρεκκλίσεις από τους κανόνες καταγωγής θεωρείται ότι έχουν γίνει αποδεκτά, εάν η Κοινότητα δεν ενημερώσει τις ενδιαφερόμενες χώρες ΑΚΕ σχετικά με τη θέση της ως προς τα εν λόγω αιτήματα εντός 75 εργάσιμων ημερών από την παραλαβή τους. Ως εκ τούτου και προκειμένου να καταστεί δυνατή η έγκαιρη λήψη αποφάσεων όσον αφορά αιτήματα παρεκκλίσεων, επείγει να εγκριθεί από το Συμβούλιο η προτεινόμενη απόφαση το συντομότερο δυνατόν. Επομένως, προτείνεται στην Επιτροπή να εγκρίνει την παρούσα πρόταση και να τη διαβιβάσει στο Συμβούλιο.

2000/0103 (ACC)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη διαδικασία που εφαρμόζεται όσον αφορά παρεκκλίσεις από τους κανόνες καταγωγής που θεσπίζονται στο πρωτόκολλο αριθ. 1 της συμφωνίας εταιρικής σχέσης ΑΚΕ-ΕΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και, ιδίως, το άρθρο 133, σε συνδυασμό με το άρθρο 300 παράγραφος 2 και παράγραφος 3, πρώτο εδάφιο,

την πρόταση της Επιτροπής,

Εκτιμώντας τα εξής:

(1) Η Τέταρτη Σύμβαση ΑΚΕ-ΕΚ έληξε στις 29 Φεβρουαρίου 2000.

(2) Η νέα συμφωνία εταιρικής σχέσης ΑΚΕ-ΕΚ δεν θα ήταν δυνατόν να τεθεί σε ισχύ κατά την ίδια ημερομηνία.

(3) Το άρθρο 3 της απόφασης αριθ. 1/2000 της επιτροπής πρέσβεων ΑΚΕ-ΕΚ της 28ης Φεβρουαρίου 2000 σχετικά με μεταβατικά μέτρα που ισχύουν από την 1η Μαρτίου 2000 [2] προβλέπει ότι οι εμπορικές διατάξεις της συμφωνίας εταιρικής σχέσης ΑΚΕ-ΕΚ, συμπεριλαμβανομένου του πρωτοκόλλου αριθ. 1 της σύμβασης περί του καθορισμού της έννοιας "καταγόμενα προϊόντα" ή "προϊόντα καταγωγής" και των μεθόδων διοικητικής συνεργασίας εφαρμόζονται από 1ης Μαρτίου 2000.

[2] ΕΕ L 56, 1.3.2000, σ. 47.

(4) Το άρθρο 38, παράγραφος 9 του εν λόγω πρωτοκόλλου προβλέπει ότι τα αιτήματα που υποβάλλουν οι χώρες ΑΚΕ για παρεκκλίσεις από τους κανόνες καταγωγής του ίδιου πρωτοκόλλου θεωρείται ότι έχουν γίνει αποδεκτά, εάν η Κοινότητα δεν ενημερώσει τις χώρες ΑΚΕ για τη θέση της όσον αφορά τα εν λόγω αιτήματα εντός 75 εργάσιμων ημερών από την παραλαβή τους από τον κοινοτικό συμπρόεδρο της επιτροπής τελωνειακής συνεργασίας ΑΚΕ-ΕΚ, που συγκροτήθηκε με το άρθρο 37 του πρωτοκόλλου αριθ. 1.

(5) Επομένως, είναι απαραίτητο να καθιερωθεί μια διαδικασία που να διασφαλίζει ότι η κοινοτική θέση θα είναι δυνατόν να υιοθετηθεί και να κοινοποιηθεί στις χώρες ΑΚΕ εντός της προβλεπόμενης προθεσμίας των 75 εργάσιμων ημερών.

(6) Δεδομένου ότι τα αναγκαία μέτρα για τη θέση σε εφαρμογή της παρούσας απόφασης είναι μέτρα διαχείρισης, κατά την έννοια του άρθρου 2 της απόφασης αριθ. 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [3], θα πρέπει τα μέτρα αυτά να θεσπίζονται με τη διαδικασία της επιτροπής διαχείρισης που προβλέπεται στο άρθρο 4 της εν λόγω απόφασης.

[3] ΕΕ L 184, 17.7.1999, σ. 23.

(7) Η απόφαση αριθ. 90/523/ΕΟΚ του Συμβουλίου [4] προέβλεψε την ανάθεση αρμοδιοτήτων στην Επιτροπή σχετικά με τη λήψη κοινής θέσης της Κοινότητας κατόπιν αιτήματος των χωρών ΑΚΕ σχετικά με παρεκκλίσεις από τους κανόνες καταγωγής που διατυπώνονται στο Πρωτόκολλο αριθ. 1 της τέταρτης Σύμβασης ΑΚΕ-ΕΚ. Παρόμοια ανάθεση αρμοδιοτήτων στην Επιτροπή θα πρέπει να προβλεφθεί τώρα όσον αφορά τις αιτήσεις παρέκκλισης από τους κανόνες καταγωγής που καθορίζονται στο Πρωτόκολλο αριθ. 1 της συμφωνίας εταιρικής σχέσης ΑΚΕ-ΕΚ.

[4] ΕΕ L 290, 23.10.1990, σ. 33

(8) Ο κανονισμός (ΕΟΚ, Ευρατόμ) αριθ. 1182/71, του Συμβουλίου [5], καθορίζει τους κανόνες που εφαρμόζονται στις προθεσμίες, ημερομηνίες και διορίες,

[5] ΕΕ L 124, 8.6.1971, σ. 1.

ΑΠΟΦΑΣΙΖΕΙ:

Άρθρο 1

Η κοινή θέση της Κοινότητας όσον αφορά αίτημα που υποβάλλεται από τις χώρες ΑΚΕ για παρέκκλιση από τους κανόνες καταγωγής που θεσπίζονται στο πρωτόκολλο αριθ. 1 της συμφωνίας εταιρικής σχέσης ΑΚΕ-ΕΚ υιοθετείται από την Επιτροπή, σύμφωνα με τη διαδικασία που ορίζεται στο άρθρο 2.

Άρθρο 2

Η Επιτροπή επικουρείται από την επιτροπή τελωνειακού κώδικα, που συστήνεται με τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα [6], καλούμενη εφεξής "η επιτροπή".

[6] ΕΕ L 302, 19.10.1992, σ. 1.

Ο αντιπρόσωπος της Επιτροπής υποβάλει σχέδιο κοινής θέσης στην επιτροπή εντός 25 εργάσιμων ημερών από την ημερομηνία, κατά την οποία ο κοινοτικός συμπρόεδρος της επιτροπής τελωνειακής συνεργασίας ΑΚΕ-ΕΚ παρέλαβε αίτημα παρέκκλισης. Η επιτροπή διατυπώνει τη γνώμη της επί του σχεδίου εντός προθεσμίας, που μπορεί να ορίσει ο Πρόεδρός της ανάλογα με το επείγον του θέματος. Η γνώμη δίδεται με την πλειοψηφία που προβλέπει το άρθρο 205, παράγραφος 2 της συνθήκης στην περίπτωση αποφάσεων τις οποίες καλείται να εγκρίνει το Συμβούλιο μετά από πρόταση της Επιτροπής. Οι ψήφοι των αντιπροσώπων των κρατών μελών σταθμίζονται με τον τρόπο που ορίζεται στο ως άνω άρθρο. Ο Πρόεδρος δεν συμμετέχει στην ψηφοφορία.

Η Επιτροπή υιοθετεί την κοινή θέση και τη διαβιβάζει αμέσως στις χώρες ΑΚΕ. Εντούτοις, εάν η κοινή θέση δεν είναι σύμφωνη με τη γνώμη της επιτροπής, ανακοινώνεται αμέσως από την Επιτροπή στο Συμβούλιο. Στην περίπτωση αυτή, η Επιτροπή μπορεί να αναβάλει τη διαβίβασή της στις χώρες ΑΚΕ για περίοδο 25 εργάσιμων ημερών από την ημερομηνία της ψηφοφορίας στην επιτροπή.

Το Συμβούλιο, με ειδική πλειοψηφία, δύναται να υιοθετήσει διαφορετική κοινή θέση, εντός της προθεσμίας που αναφέρεται στο τρίτο εδάφιο.

Άρθρο 3

Ο ορισμός των εργάσιμων ημερών για τους σκοπούς της παρούσας απόφασης είναι αυτός που θεσπίζει ο κανονισμός (ΕΟΚ, Ευρατόμ) αριθ. 1182/71.

Άρθρο 4

Η παρούσα απόφαση αρχίζει να εφαρμόζεται την ημερομηνία δημοσίευσής της στην Επίσημη Εφημερίδα των Ευρωπαϊκών Κοινοτήτων.

Εφαρμόζεται καθ'όλη τη διάρκεια της προπαρασκευαστικής περιόδου που καθορίζεται με τη συμφωνία εταιρικής σχέσης ΑΚΕ-ΕΚ.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. Τίτλος της πραξησ

Πρόταση απόφασης του Συμβουλίου σχετικά με τη διαδικασία που εφαρμόζεται όσον αφορά παρεκκλίσεις από τους κανόνες καταγωγής που θεσπίζονται στο πρωτόκολλο αριθ. 1 της συμφωνίας εταιρικής σχέσης ΑΚΕ-ΕΚ.

2. Σχετικο κονδυλιο του προϋπολογισμου

Κεφάλαιο 12, άρθρο 120 (μηδενικός δασμός).

3. Νομικη βαση

Άρθρο 133 της συνθήκης.

4. Περιγραφή τησ ενεργειασ

4.1 Γενικός στόχος

Η ανάθεση στην Επιτροπή εκτελεστικών αρμοδιοτήτων για τη λήψη αποφάσεων από την Κοινότητα όσον αφορά αιτήματα που υποβάλλουν οι χώρες ΑΚΕ για παρεκκλίσεις από τους κανόνες καταγωγής που θεσπίζονται στο πρωτόκολλο αριθ. 1 της συμφωνίας εταιρικής σχέσης ΑΚΕ-ΕΟΚ.

Η ανανέωση της απόφασης αριθ. 90/523/ΕΟΚ του Συμβουλίου, της 8ης Οκτωβρίου 1990.

5. Δημοσιονομικές επιπτώσεις

Η παρούσα απόφαση δεν συνεπάγεται οποιεσδήποτε οικονομικές ζημίες ή κέρδη για τον κοινοτικό προϋπολογισμό.

6. Μετρα για την αποτροπη τησ απατησ

Δεν εφαρμόζεται.

ΔΕΛΤΙΟ ΑΞΙΟΛΟΓΗΣΗΣ ΕΠΙΠΤΩΣΕΩΝ ΟΙ ΕΠΙΠΤΩΣΕΙΣ ΤΗΣ ΠΡΟΤΑΣΗΣ ΣΤΙΣ ΕΠΙΧΕΙΡΗΣΕΙΣ, ΜΕ ΕΙΔΙΚΟΤΕΡΗ ΑΝΑΦΟΡΑ ΣΤΙΣ ΜΙΚΡΕΣ ΚΑΙ ΜΕΣΑΙΕΣ ΕΠΙΧΕΙΡΗΣΕΙΣ (ΜΜΕ)

Τίτλος πρότασης

Πρόταση απόφασης του Συμβουλίου σχετικά με τη διαδικασία που εφαρμόζεται όσον αφορά παρεκκλίσεις από τους κανόνες καταγωγής που θεσπίζονται στο πρωτόκολλο αριθ. 1 της συμφωνίας εταιρικής σχέσης ΑΚΕ-ΕΚ.

Αριθμός αναφοράς εγγράφου

TAXUD /1014/2000

Επιπτώσεις στις επιχειρήσεις

Η πρόταση δεν θα έχει καμία επίπτωση στον ανταγωνισμό και στην απασχόληση στην Κοινότητα.